**טקס זיכרון ליום השואה והגבורה 2019**

**קבוצת ירח**

**אורי קטינא**

סבא שלי, **זאב**, נולד ב- 1924 ,להוריו בלומה וזיגמונד קטונה. המשפחה חיה באזור המריבה בין המדינות אוקראינה, צ'כוסלובקיה והונגריה. בכפר הולדתו, צ'פה, ליד פטרובה, גרו משפחות יהודיות רבות, רובן דתיות מאוד, וכולן דוברות הונגרית ויידיש. בצעירותו למד זאב בבית ספר הונגרי בצ'פה . מאוחר יותר למד חייטות בעיר המחוז נאג'סולוש. להוריו היה מפעל קטן למילוי מי סודה. ב- 1938 ,כאשר ההונגרים נכנסו לאזור המריבה, הם השתלטו על תחומי הכלכלה, התרבות ובתי הספר. היהודים שנשארו באזור השליטה ההונגרית נהנו מהמצב. החיים התנהלו על מי מנוחות עד פרוץ מלחמת העולם השנייה. מצ'כוסלובקיה ומאוקראינה נלקחו היהודים למחנות השמדה ואילו בהונגריה הקהילות היהודיות המשיכו להתקיים עד 1944. לסבא זאב היה אח, ישראל קטינא, ושתי אחיות. כולם נלקחו יחד עם ההורים ב- 1944 למחנות הריכוז. ישראל ואביו היו באושוויץ, סבא זאב היה במחנות עבודה. לקראת סוף המלחמה השתתף סבא בצעדת המוות ממחנה העבודה עד למאוטהאוזן. כאשר סבא השתחרר מהמחנות, הוא היה חלש מאוד ונזקק לטיפול רפואי בבית חולים למספר שבועות. הוא חזר הביתה ופגש את אביו זיגמונד, אחיו ישראל ופנינה אחותו. אמו והאחות הצעירה, אדית, נרצחו באושוויץ. ב- 1946 התפלגה המשפחה: סבא זאב וישראל עזבו את הבית, האב והאחות נשארו במונקץ' – אוקריאנה. בדרכם לישראל, הגיעו שני האחים לגרמניה והצטרפו ל"שומר הצעיר". סבא ואחיו היו כשנתיים בהכשרה בגרמניה, בקבוצת "חביבה רייק". כבעל מקצוע, זאב אירגן את המתפרה והיה עסוק בתפירת בגדים - מצרך מבוקש מאוד באותם ימים. ב- 1948.5.22 הגיע סבא זאב עם קבוצתו ואחיו ישראל ביניהם, לארץ. פקיד הקבלה שאל לשמו וסבא השיב - זאב קטונה, כי זה היה שמו בהונגריה. הפקיד שינה את שמו לקטינא. השם קטונה פירושו בהונגרית חייל. מיד עם עלייתו ארצה גויס לצה"ל והשתתף במלחמת השחרור, בשחרור הגליל. בתום הקרבות חזר לקיבוץ עין השופט. אחיו ישראל, שהגיע איתו לקיבוץ, נהרג בתאונה במוסך, כאשר ניפח צמיג. ב-1967סבא פגש את סבתא מימי והם התחתנו ונולדו להם שלושה בנים. אבא שלי, אמיר, שחף וירון. סבא לא סיפר למשפחתו על המלחמה ואנחנו יודעים מעט מאוד על מה שעבר עליו בשנים אלו.

אני מזמין את סבתא שלי, מימי, להדליק משואה לזכרם של בני משפחתו של סבא זאב – קטונה ולזכר בני משפחתה של סבתא – קרייקו וברוטמן, אשר נספו בשואה.